ΕΝΩΠΙΟΝ ΤΗΣ ΠΡΟΑΝΑΚΡΙΤΡΙΑΣ ΤΟΥ 4ου ΕΙΔΙΚΟΥ ΠΡΟΑΝΑΚΡΙΤΙΚΟΥ ΤΜΗΜΑΤΟΣ ΤΟΥ ΠΤΑΙΣΜΑΤΟΔΙΚΕΙΟΥ ΑΘΗΝΩΝ

ΥΠΟΜΝΗΜΑ
	Της Πανελλήνιας Ομοσπονδίας Εργαζομένων Δημόσιων Νοσοκομείων (ΠΟΕΔΗΝ), η οποία εδρεύει στην Αθήνα, επί της οδού Αριστοτέλους αρ.22, όπως νόμιμα εκπροσωπείται από τον Πρόεδρο αυτής κύριο Μιχάλη Γιαννάκο και τον Γενικό Γραμματέα αυτής Χρήστο Παπαναστάση, κάτοικους Αθηνών, οδός Αριστοτέλους αρ. 22.
*******
Αξιότιμη κυρία Προανακρίτρια,
Με το από 22.11.2024 έγγραφο σας ζητήσατε από εμάς να σας παρέχουμε στοιχεία αναφορικά με την απεργία των εργαζομένων στο Ψυχιατρικό Νοσοκομείο Αττικής «ΔΑΦΝΙ» που έλαβε χώρα στις 10.10.2024 και τη νομιμότητα αυτής.
Το Σωματείο Εργαζομένων ΨΝΑ αποτελεί μέλος της ΠΟΕΔΗΝ, η οποία είναι η δευτεροβάθμια Συνδικαλιστική Οργάνωση των εργαζομένων στα Δημόσια Νοσοκομεία. Με το με αριθμ. πρωτ. 112/7.10.2024 έγγραφο του Προέδρου του Ενιαίου Συλλόγου Εργαζομένων Ψ.Ν.Α. γνωστοποιήθηκε στο ΕΚΕΠΥ, το Γραφείο Υφυπουργού και αρμόδιο για τα θέματα Ψυχικής Υγείας, στο Γραφείο της Υποδιοικήτριας 2ης ΥΠΕ και στην Διεύθυνση του ΨΝΑ η προκήρυξη 24ωρης απεργίας εκ μέρους του Σωματείου για τις 10/10/2024. 
Το Δημόσιο προσέφυγε ενώπιον του Μονομελούς Πρωτοδικείου Αθηνών, κατά της νομιμότητας της εν λόγω απεργίας και στις 10.10.2024 δημοσιεύτηκε η 800/2024 οριστική απόφαση του Μονομελούς Πρωτοδικείου Αθηνών (Ειδική Διαδικασία Εργατικών Διαφορών), με τη  οποία η απεργία που έλαβε χώρα στις 10.10.2024 κρίθηκε παράνομη. Οι εργαζόμενοι ωστόσο του ΨΝΑ δεν έλαβαν γνώσης αυτής, παρά μόνο αφού είχε εκκινήσει η απεργιακή κινητοποίηση.
Παραλλήλως, η ΠΟΕΔΗΝ δήλωσε δια των αρμοδίων οργάνων της (Εκτελεστική Επιτροπή), ότι προκηρύσσει ομοίως απεργία για τις 10-10-2024 για τους εργαζόμενους στο Ψυχιατρικό Νοσοκομείο Αθηνών. Η εν λόγω απεργία της ΠΟΕΔΗΝ ουδέποτε προσεβλήθη ενώπιον του αρμοδίου πολιτικού Δικαστηρίου και συνεπεία αυτού, πραγματοποιήθηκε νόμιμα. Επισημαίνεται, ότι μοναδικό αρμόδιο Δικαστήριο να κρίνει την νομιμότητα μίας απεργίας είναι το Μονομελές Πρωτοδικείο της έδρας της συνδικαλιστικής οργάνωσης, δικάζοντας κατά την διαδικασία των εργατικών διαφορών (Λ.Ντάσιου Εργατικό Δικονομικό Δίκαιο, Τόμος ΒΙΙ Απεργία σελ.1149 επ). 
Επισημαίνεται δε, ότι το άρ. 22 παρ.4 του ν.1264/1982 προβλέπει «4. Για διαφορές που προκύπτουν από την εφαρμογή των διατάξεων των άρθρων 19- 22 αποφασίζει το Μονομελές Πρωτοδικείο της έδρας της συνδικαλιστικής οργάνωσης που έχει κηρύξει την απεργία κατά τη διαδικασία των άρθρων 663 έως 676 του Κώδικα πολιτικής Δικονομίας. Σε επείγουσες περιπτώσεις οι πρόεδροι των αρμόδιων πρωτοβάθμιων και δευτεροβάθμιων δικαστηρίων προσδιορίζουν σύντομη δικάσιμη και συντέμνουν τις προθεσμίες επίδοσης των δικογράφων, ώστε η συζήτηση να πραγματοποιηθεί μέσα σε πέντε ημέρες από την κατάθεσή τους ανεξάρτητα από τον αριθμό των υποθέσεων που εκκρεμούν».
Παράλληλα, όπως έχει κριθεί με την υπ’ αρ. 27/2004 απόφαση της Ολομέλειας του Αρείου Πάγου, το τεκμήριο νομιμότητας θεμελιώνεται στο γεγονός ότι οι συλλογικές ενέργειες των εργαζομένων και των οργανώσεων προστατεύονται από το άρθρο 23 Σ, ενώ σύμφωνα με το τεκμήριο αυτό η απεργία, που κηρύσσει συνδικαλιστική οργάνωση εργαζομένων έχει a priori υπέρ αυτής το τεκμήριο της νομιμότητας μέχρι την αμετάκλητη δικαστική κρίση, που την αναγνωρίζει ως παράνομη. 
Δεδομένου των ανωτέρω η απεργία που έλαβε χώρα στις 10.10.2024 είναι νόμιμη, δεν προσεβλήθη δικαστικά και δεν διαγνώστηκε, ως παράνομη από το μοναδικό αρμόδιο Δικαστήριο, ήτοι το Μονομελές Πρωτοδικείο Αθηνών και συνεπεία αυτού, η νομιμότητα της δεν μπορεί να αμφισβητηθεί με οποιονδήποτε άλλο τρόπο. 
Σε κάθε περίπτωση, και δεδομένου, ότι η ΠΟΕΔΗΝ και τα σωματεία μέλη της έχουν πάντοτε επίγνωση του ρόλου τους και της σημασίας της διασφάλισης της λειτουργίας των νοσηλευτικών μονάδων, στις οποίες εργάζονται τα μέλη μας, το Σωματείο Εργαζομένων ΨΝΑ διέθεσε προσωπικό ασφαλείας, σε όλα τα τμήματα και τις δομές του Υπουργείου, το οποίο γνωστοποιήθηκε στις αρμόδιες διευθύνσεις του Νοσοκομείου με το με αριθμ. 113/7.10.2024 διαβιβαστικό έγγραφο του Προέδρου του Ενιαίου Συλλόγου Εργαζομένων Ψ.Ν.Α. Παρά το γεγονός, συνεπώς, ότι πραγματοποιήθηκε η απεργιακή κινητοποίηση, το Νοσοκομείο λειτούργησε κανονικά και ουδένα πρόβλημα δημιουργήθηκε εις βάρος της λειτουργίας του ή των ασθενών του.  
Προς απόδειξη των ανωτέρω σας προσκομίζουμε:
1. Το με αριθμ. πρωτ. 112/7.10.2024 έγγραφο του Προέδρου του Ενιαίου Συλλόγου Εργαζομένων Ψ.Ν.Α. με θέμα «24ωρη Απεργία την Πέμπτη 10/10/2024, με αποκλεισμό της εφημερίας στο ΨΝΑ (Δαφνί).»]
2. Το με αριθμ. πρωτ. 113/7.10.2024 διαβιβαστικό έγγραφο του Προέδρου του Ενιαίου Συλλόγου Εργαζομένων Ψ.Ν.Α. με συνημμένες τις καταστάσεις του προσωπικού ασφαλείας
Με εκτίμηση,
Για την ΠΟΕΔΗΝ
Ο Πρόεδρος

Μιχάλης Γιαννάκος